Vilhelm Bissen
Store norske leksikon,Kunst og estetikk,Bildende kunst,Kunsthistorie,Skulptur og mosaikk i nyere tid
Vilhelm Bissen var en dansk billedhugger. Han arbeidet i en klassisk og naturalistisk tradisjon. Motivene var ofte kjente personer og dyr.
Etter studier i Italia 1857–1863 og 1866–1868 overtok Bissen faren Herman Vilhelm Bissens verksted. Der førte han videre dens klassisistiske linje med statuer, delvis med antikke motiver, som Merkur danner sin slangestav (1877).Omkring 1880 gikk Bissen etter et besøk i Paris over til en mer naturalistisk, franskpåvirket stil. Av hans arbeider fra senere år kan merkes Danaïde (1880) og den vakre, linjerene Vasemalerske (1881). I denne tiden modellerte han også de fleste av sine monumentalskulpturer i København: Grundtvig foran Marmorkirken (1894), Caroline Amalie i Kongens have (1896), Christian 4 i Nyboder (1900), H. V. Bissen foran Kunstmuseet (1901), rytterstatuen av Absalon på Højbroplads (1902) og Absalon på Rådhuset (1901) med flere.Av Vilhelm Bissens mange portrettbyster kan nevnes Garibaldi (1861), Henrik Ibsen (1868) og Georg Brandes (1901). Bissen var professor ved kunstakademiet i København fra 1889 og dets direktør 1902–1908. Les mer i Store norske leksikon Kunst i Danmark